par to, vai tirdzniecības darījumi, kas tieši izriet no pēctirdzniecības riska mazināšanas pakalpojumiem, būtu jāatbrīvo no ETIR noteiktā ārpusbiržas atvasināto instrumentu tīrvērtes pienākuma

Saskaņā ar 85. panta 3. punkta c) apakšpunktu Regulā (ES) Nr. 648/2012 par ārpusbiržas atvasinātajiem instrumentiem, centrālajiem darījumu partneriem un darījumu reģistriem (ETIR), kas grozīta ar Regulu (ES) 2019/834 (ETIR REFIT), Komisijai ir uzdots ziņot Parlamentam un Padomei par to, vai tirdzniecības darījumi, kas tieši izriet no pēctirdzniecības riska samazināšanas pakalpojumiem (PTRR pakalpojumiem), tostarp portfeļa sablīvēšanas, būtu jāatbrīvo no ETIR 4. panta 1. punktā noteiktā tīrvērtes pienākuma. Ziņojumā būtu jāņem vērā tas, kādā apmērā šie pakalpojumi mazina risku, jo īpaši darījuma partnera kredītrisku un operacionālo risku, iespējas apiet tīrvērtes pienākumu un iespējas kavēt centralizētu tīrvērti.

par to, vai tirdzniecības darījumi, kas tieši izriet no pēctirdzniecības riska mazināšanas pakalpojumiem, būtu jāatbrīvo no ETIR noteiktā ārpusbiržas atvasināto instrumentu tīrvērtes pienākuma

EVTI uzskata — ja nav pārliecinošu pierādījumu vai argumentu par pretējo, pozitīvās sekas atsver cita starpā to, ka tirgus dalībniekiem un regulatoriem palielinās darbības slogs un ka palielinās bruto risks ieskaita kopām, kurām nav veikta tīrvērte (portfeļa pārlīdzsvarošanas gadījumā). EVTI arī atzīmē, ka tikai tas vien, ka PTRR darījumus ļautu atbrīvot no tīrvērtes pienākuma, ja tie attiecas uz darījumu portfeļiem, kuriem nav veikta tīrvērte, nemazinātu to darījumu apjomu, kuriem tīrvērti veicis centrālais darījuma partneris (CCP), jo šo darījumu pretējā gadījumā nemaz nebūtu bijis. EVTI ieskatā portfeļu risks pašreiz tiktu kompensēts, izmantojot instrumentus, uz kuriem neattiecas tīrvērtes pienākums. Tādējādi atbrīvojums no tīrvērtes pienākuma EVTI ieskatā ļautu kompensēt riskus ar standartizētiem līgumiem, kuriem pretējā gadījumā būtu jāpiemēro tīrvērtes pienākums un kuri ir ar mazāku risku nekā pašreiz lietotie instrumenti. Tas savukārt mazinātu to sablīvēto vai pārlīdzsvaroto portfeļu risku, kuriem nav veikta tīrvērte.

Lai izvairītos no tā, ka šāds atbrīvojums no tīrvērtes pienākuma tiek izmantots ļaunprātīgi, EVTI iesaka PTRR pakalpojumu sniegšanai piemērot vairākas prasības, kā arī konkrētus nosacījumus, kas jāizpilda, lai tīrvērtes pienākums netiktu piemērots, nošķirot, no vienas puses, portfeļa sablīvēšanas nosacījumus un, no otras puses, portfeļa pārlīdzsvarošanas nosacījumus. Tādējādi portfeļa sablīvēšanai ir ieteikts šaurāks atbrīvojums, proti, atbrīvojums no tīrvērtes pienākuma būtu piemērojams tikai PTRR tirdzniecības darījumiem, kas tieši izriet no tādu darījumu sablīvēšanas, kuriem nav veikta tīrvērte (pārsvarā vēsturiskiem darījumiem, t. i., tirdzniecības darījumiem, kuriem pašlaik nav veikta tīrvērte, bet kuriem tehniski būtu piemērojams tīrvērtes pienākums, un pārlīdzsvarošanas darījumiem). Portfeļa pārlīdzsvarošanas gadījumā atbrīvojums būtu piemērojams plašāk, jo EVTI piedāvā atbrīvot darījumus, kas izriet no tādu portfeļu pārlīdzsvarošanas, kuriem nav veikta tīrvērte, kā arī darījumus, kuri izriet no jauktiem portfeļiem, kas sastāv no tirdzniecības darījumiem, kuriem ir centralizēti veikta tīrvērte un kuriem tīrvērte nav veikta. Šāda plašāka atbrīvojumu piemērošana ļautu pārvaldīt portfeļu riskus, ietekmējot ārpusbiržas atvasinātos instrumentus, kuriem jau ir centralizēti veikta tīrvērte.

4.Komisijas veiktais novērtējums

Lai pieņemtu izsvērtu lēmumu par to, vai tirdzniecības darījumi, kas tieši izriet no PTRR pakalpojumiem, būtu jāatbrīvo no tīrvērtes pienākuma, ETIR 85. panta 3. punkta c) apakšpunktā ir prasīts Komisijai ņemt vērā šādus trīs aspektus:

a)kādā apmērā PTRR pakalpojumi mazina risku, jo īpaši darījuma partnera kredītrisku un operacionālo risku;

b)iespējas apiet tīrvērtes pienākumu, ja tiktu piešķirts atbrīvojums;

c)iespējas kavēt centralizētu tīrvērti, ja tiktu piešķirts atbrīvojums.

Turklāt, ņemot vērā, ka tīrvērtes pienākums tika ieviests, pateicoties G20 valstu starptautiskajiem centieniem veicināt drošākus un noturīgākus tirgus, šajā ziņojumā ir izvērtēti arī kvantitatīvie apliecinājumi tam, kādu labumu sniedz PTRR pakalpojumi, un tas, vai līdz ar šāda atbrīvojuma ieviešanu varētu rasties jauni riski.

a.Kādā apmērā PTRR pakalpojumi mazina risku, jo īpaši darījuma partnera kredītrisku un operacionālo risku

Kopumā pieņem, ka PTRR pakalpojumu mērķis ir mazināt kopējā portfeļa risku un visiem riska mazināšanas darījumiem ir jāmazina divpusējais tā portfeļa risks, kurā šie darījumi ir iegrāmatoti.

Pirmkārt, attiecībā uz portfeļa sablīvēšanu EVTI norāda, ka šādu pakalpojumu mērķis ir mazināt līgumu skaitu, bruto nosacīto vērtību vai kādu citu riska mēru, būtiski neietekmējot portfeļa tirgus risku. Tādējādi varētu galu galā mazināt sistēmiskos riskus, samazinot darījumu partneru savstarpējo tirdzniecības darījumu, atsevišķu posteņu un/vai nosacīto riska darījumu skaitu. Tas saskan ar starptautiskajā mērogā veikto darbu, piemēram, Starptautiskā Vērstpapīru komisiju organizācija (IOSCO) raksturo sablīvēšanas rezultātu šādi: “Mazāks operacionālais risks atsevišķiem tirgus dalībniekiem, kas savukārt varētu mazināt sistēmisko risku un uzlabot kopējo finanšu tirgus stabilitāti.”

Portfeļa sablīvēšanas nozīme ir atzīta ETIR. ETIR 11. panta 1. punkta b) apakšpunktā, skatot to kopā ar Komisijas Deleģētās regulas (ES) Nr. 149/2013 14. pantu, ir atzīts, ka portfeļa sablīvēšana mazina risku, un uzdots to veikt ārpusbiržas atvasinātajiem instrumentiem, kuriem neveic centralizētu tīrvērti. Deleģētās regulas 30. apsvērumā turklāt ir norādīts: “Arī portfeļu sablīvēšana var būt efektīvs instruments riska mazināšanas nolūkiem atkarībā no tādiem apstākļiem kā portfeļa apjoms ar darījuma partneri, ārpusbiržas atvasināto instrumentu līgumu termiņš, mērķis un standartizācijas pakāpe. Finanšu darījuma partneriem un nefinanšu darījuma partneriem, kuriem ir šajā regulā noteikto līmeni pārsniedzošs ārpusbiržas atvasināto instrumentu portfelis, kam CCP nav veicis tīrvērti, vajadzētu būt noteiktām procedūrām portfeļu sablīvēšanas iespēju analīzei, kas tiem ļautu samazināt darījuma partnera kredītrisku.”

Otrkārt, EVTI norāda, ka portfeļa pārlīdzsvarošanas mērķis ir mazināt nelīdzsvarotību, kas portfeļos radusies tādēļ, ka nav bijis iespējas veikt darījumu, kam veikta tīrvērte, kredītrisku un tādu dažādās aktīvu klasēs veiktu divpusējo darījumu, kuriem nebija piemērojama tīrvērte, ieskaitu. Proti, portfeļa pārlīdzsvarošanas pamatā ir jauni ārpusbiržas atvasinātie instrumenti, kas tiek ieviesti, lai mazinātu darījuma partnera risku, mazinot konkrētu risku (t. i., procentu likmes vai valūtas risku), kas identificēts divu darījuma partneru darījumos, nemainot tirdzniecības darījumus bāzes portfelī. Tirgus dalībnieki saskata, ka tas ir veids, kā mazināt sistēmisko risku, mazinot kopumā darījuma partneru savstarpējos riska darījumus tirgū.

Tomēr abu šo pakalpojumu spēja mazināt riskus zināmā mērā ir ierobežota. Ar pārlīdzsvarošanu ne vienmēr varētu mazināt operacionālos riskus, jo jaunieviestie ārpusbiržas atvasinātie instrumenti (kuriem ar atbrīvojumu ir atļauts palikt divpusējo darījumu vidē) varētu radīt papildu operacionālos riskus. Turklāt, pat ja portfeļa pārlīdzsvarošanā tirdzniecības darījumu aizstāšanai vai grozīšanai izmantotie tradicionālie ārpusbiržas atvasinātie instrumenti, nevis sarežģītāki atvasinātie instrumenti, mazina risku vidē, kur netiek veikta tīrvērte, šo ārpusbiržas atvasināto instrumentu daļu nepārvaldītu CCP, un tas, savukārt, varētu palielināt risku kombinētajā sistēmā. Ja šādus ārpusbiržas atvasinātos instrumentus atbrīvotu no tīrvērtes pienākuma, uz tiem neattiektos riska pārvaldība, ko piedāvā centralizēta tīrvērte. Tas varētu palielināt kopējo risku kombinētajā vidē, kurā ir gan darījumi, kuriem centralizēti veic tīrvērti, gan darījumi, kuriem netiek veikta tīrvērte, pat ja ar pārlīdzsvarošanu daļēji tiktu mazināts risks vidē, kurā neveic tīrvērti.

EVTI sniegtie dati liecina, ka portfeļa sablīvēšana un portfeļa pārlīdzsvarošana nozarē tiek plaši izmantota. Tomēr šajā ziņojumā nav novērtēts, kā šie pakalpojumi mazina risku (darījuma partnera kredītrisku un operacionālo risku) skaitliskā izteiksmē. Novērtējums sagatavots, pamatojoties uz plašu teorētisku vērtējumu, nevis empīriskiem datiem, kas varētu ļaut veikt vispusīgāku analīzi un identificēt iespējamās riska pārneses. Tomēr jāatzīst, ka to nav viegli novērtēt, ņemot vērā, ka atbrīvojums vēl nav ieviests; taču kvantitatīvs novērtējums par trešās valstīs piemērotiem līdzīgiem atbrīvojumiem, uz ko EVTI atsaucas ziņojuma pielikumā, varētu viest lielāku skaidrību. Lai gan portfeļa pārlīdzsvarošana mazina risku pašos pārlīdzsvarotajos portfeļos, šķiet, ir visai grūti novērtēt vispārējo riska samazinājumu, skatoties sistēmiskāk. EVTI ir rūpīgi teorētiski izanalizējusi iespējamos jautājumus un sniegusi atsevišķus datus par šo pakalpojumu izmantošanu, tomēr (vēl) nav pietiekamas skaidrības, vai priekšrocības, ko sniedz no PTRR pakalpojumiem izrietošu darījumu atbrīvošana no tīrvērtes pienākuma, atsver iespējamos riskus.

b.Iespējas apiet tīrvērtes pienākumu

ETIR 85. panta 3. punkta c) apakšpunktā ir noteikts, ka Eiropas Komisija ziņojumā izvērtē, vai PTRR pakalpojumu atbrīvojums no tīrvērtes pienākuma var radīt iespēju apiet šo tīrvērtes pienākumu.

No vienas puses, EVTI norāda, ka PTRR pakalpojumu sniedzēji pašreiz izvairās no tīrvērtes pienākuma, nodrošinot, ka izrietošie tirdzniecības darījumi nepieder ārpusbiržas atvasināto instrumentu kategorijai, kurai piemērojams tīrvērtes pienākums, piemēram, tiek izmantoti sarežģītāki mijmaiņas iespējas līgumi, nevis tradicionālie atvasinātie instrumenti. Ja šādi atvasinātie instrumenti, kas izriet no PTRR pakalpojumiem, turpmāk tiktu atbrīvoti no tīrvērtes pienākuma, darījuma partneri, kuri nodarbojas ar PTRR pakalpojumiem, varētu izmantot šos vienkāršākos un standartizētākos instrumentus. EVTI uzskata, ka, visdrīzāk, šāds atbrīvojums neizraisītu tīrvērtes pienākuma apiešanu, jo šādu atvasināto instrumentu līgumus nekad neslēgtu, ja netiktu piemērots atbrīvojums. Tikai piemērojot atbrīvojumu, būtu iespējams tos izmantot PTRR nolūkos vidē, kurā centralizēti netiek veikta tīrvērte. EVTI uzskata, ka šādi atvasinātie finanšu darījumi ir vienīgi “administratīvi” darījumi. Tie netiktu veikti kādu citu iemeslu dēļ. EVTI ieskatā atbrīvojums nestimulētu tirgus dalībniekus izmantot šo paņēmienu kā centralizētas tīrvērtes apiešanas veidu, jo tas neietekmētu ārpusbiržas atvasinātos instrumentus, kuriem piemērojams tīrvērtes pienākums, kas izriet no parastajām tirdzniecības darbībām.

No otras puses, dažas ieinteresētās personas atzīmē, ka atbrīvojums no tīrvērtes pienākuma varētu radīt lielas iespējas regulējuma arbitrāžai un “viltīgai” tirdzniecībai, kuras nolūks ir ārpusbiržas atvasinātos instrumentus, kas pašreiz atrodas portfeļos, kuriem veic tīrvērti, izņemt no tiem un pārnest uz vidi, kurā netiek veikta tīrvērte. Tas varētu kalpot kā stimuls tīrvērtes pienākuma apiešanai, kas radītu lielāku risku, nevis to samazinātu.

Lai izvairītos no šādas tīrvērtes pienākuma apiešanas, EVTI iesaka izstrādāt nosacījumus, kas jāizpilda, lai saņemtu atbrīvojumu no tīrvērtes pienākuma. Saskaņā ar šiem nosacījumiem atbrīvojumu varētu attiecināt vien uz noteiktiem ārpusbiržas atvasinātajiem instrumentiem, piemēram, vēsturiskiem darījumiem vai noteiktiem PTRR pakalpojumiem. EVTI iesaka arī noteikt PTRR pakalpojumiem dažas prasības, piemēram, tiem būtu jābūt neitrāliem tirgus riska ziņā, jāmazina divpusējais risks portfelī, kurā šie pakalpojumi ir iegrāmatoti, un tie būtu jāveic neatkarīgam pakalpojuma sniedzējam.